和永叔鳴鳩詩
作者：劉敞
朝代：宋

paragraphs: 晴鳩讙求雌，雨鳩閙逐婦。
天地有晴陰，嗟爾何欣復何怒。
柔桑如雲春暮時，吳蠶半眠紫葚肥。
食不過數粒，寢不過一枝。
婦子相安可以老，何用汲汲合且離。
雷公號呼風伯舞，天借之權作霖雨。
可憐汝愚終不省，反室于怒誰哀汝。
昔人惡爾巧，今人笑爾拙。
巧不得近瑤臺，拙不能保家室。
爾巧爾拙非汝情，天機回闔難自平，世人假爾推陰晴。